sodba II U 445/2011
Sodna praksa Upravnega sodišča, 2012-11-07

Vlasta Švagelj Gabrovec (preds.), Sonja Kočevar (poroč.),

brezplačna pravna pomoč - odmera stroškov in nagrade odvetniku - vračilo napotnice - rok za vračilo napotnice - sodna poravnava

Predpisani rok za vrnitev napotnice je potekel v osmih dneh od prejema pisnega izdatka sodne poravnave.

II. Vsaka stranka trpi svoje stroške postopka.

Z izpodbijanim sklepom je tožena stranka zavrnila zahtevek tožnika za plačilo stroškov brezplačne pravne pomoči, ki je bila dodeljena A.A. z odločbo št. Bpp 963/2007-6 z dne 18. 1. 2008 v obsegu sestave vseh potrebnih vlog pravnega svetovanja in zastopanja zaradi uveljavljanja premoženjsko pravnega zahtevka zoper B.B. v zvezi s škodnim dogodkom z dne 1. 1. 2005 in sicer do izdaje sodbe pred sodiščem prve stopnje. V obrazložitvi sklepa tožena stranka navaja, da mora izvajalec brezplačne pravne pomoči v skladu z določbo 40. člena Zakona o brezplačni pravni pomoči (ZBPP) strokovni službi za BPP vrniti napotnico v roku 8 dni po opravljeni storitvi. Če tega ne stori v navedenem roku, ni upravičen do plačila storitev brezplačne pravne pomoči. Iz pravdnega spisa opr. št. P 82/2010 je razvidno, da je bil postopek končan s poravnavo, katere izdatek je tožnik prejel dne 26. 8. 2011. To pomeni, da je z navedenim dnem prenehalo nudenje brezplačne pravne pomoči. Tožnik bi zato moral vrniti napotnico do 5. 9. 2011. Ker pa jo je vrnil dne 7. 9. 2011, torej po preteku 8 dnevnega roka, v skladu z določbo petega odstavka 40. člena ZBPP ni upravičen do plačila storitev brezplačne pravne pomoči. Tožena stranka tudi pojasnjuje, da v obravnavanem primeru ni mogoče upoštevati, da je tožnik dne 1. 9. 2011 podal končno poročilo upravičenki, saj je bila BPP dodeljena le do izdaje sodbe sodišča prve stopnje, v konkretnem primeru do izdatka sodne poravnave.

Tožnik v tožbi navaja, da je izdatek sodne poravnave res prejel dne 26. 8. 2011, vendar pa je morala napotnico izpolniti tudi upravičenka, kar pa je storila šele 7. 9. 2011. Napotnico je tako lahko vrnil šele navedenega dne, zato ni zamudil 8 dnevnega roka, saj je šele s podpisom upravičenke postala napotnica popolna. V zvezi s tem se sklicuje na sodbo tega sodišča opr. št. U 510/2008 z dne 9. 12. 2008, v kateri je sodišče zavzelo stališče, da je po določbi 40. člena ZBPP upravičenec dolžan napotnico vrniti v 8 dneh od takrat, ko je popolna, torej ko so priloženi vsi stroškovniki in potrdila o oprostitvi plačila stroškov postopka. Navedeni rok velja tudi v primeru, ko je napotnico dolžan vrniti sodišču odvetnik. V navedeni zadevi je sodišče štelo, da je odvetnik dolžan račun izstaviti v roku 8 dni od dneva, ko je izvedel zadnje opravilo iz pooblastilnega razmerja, potem pa je dolžan v nadaljnjih 8 dneh vrniti tako popolno napotnico strokovni službi za BPP. Iz navedene sodbe tako izhaja, da ima odvetnik od tedaj, ko je izvedel zadnje opravilo, 16 dni časa, da vrne napotnico organu za BPP. Zadnje opravilo v tej zadevi je bil prejem izdatka sodne poravnave dne 26. 8. 2011 oz. končno poročilo z dne 1. 9. 2011. Ne glede na to, kateri dogodek bo sodišče štelo kot zadnje opravilo, je v vsakem primeru preteklo manj kot 16 dni do vrnitve napotnice. Izpodbijana odločitev je torej pravno zmotna in v nasprotju z obstoječo sodno prakso, zato predlaga, da sodišče izpodbijani sklep spremeni tako, da tožniku prizna povrnitev stroškov nudenja brezplačne pravne pomoči v znesku 1.154,80 € z zakonskimi zamudnimi obrestmi od 7. 10. 2011 dalje do plačila. Prav tako zahteva povrnitev stroškov postopka.

Tožena stranka je sodišču dostavila upravni spis, posebnega odgovora na tožbo pa ni podala.

V obravnavani zadevi je sporno ali je tožnik kot izvajalec brezplačne pravne pomoči organu za brezplačno pravno pomoč pravočasno predložil napotnico za povrnitev stroškov opravljene brezplačne pravne pomoči.

Po določbah 40. člena Zakona o brezplačni pravni pomoči (Uradni list RS, št. 48/01, 50/04, 23/08) mora izvajalec BPP napotnico po končani opravi storitev vrniti strokovni službi za BPP pri pristojnem sodišču (prvi odstavek). Če napotnice ne vrne v roku 8 dni po opravljeni storitvi, ni upravičen do plačila stroškov BPP, kot je to izrecno določeno v petem odstavku istega člena. Kdaj je storitev opravljena, je odvisno od odobrene BPP oz. od njenega obsega, ki se skladno z določbami 37. člena ZBPP določi  z odločbo, s katero se odloči o prošnji za BPP.

V obravnavanem primeru je iz odločbe o odobreni BPP razvidno, da je bila prosilki dodeljena brezplačna pravna pomoč za pravdni postopek do izdaje sodbe pred sodiščem prve stopnje. Obravnavani pravdni postopek je bil končan s sklenitvijo poravnave, katere pisni izdatek je tožnik prejel dne 26. 8. 2011, kar v zadevi tudi ni sporno. Sodišče zato pritrjuje razlogom tožene stranke, po katerih je bila odobrena storitev BPP končana z vročitvijo izdatka poravnave, ki jo je tožnik prejel dne 26. 8. 2011. To pomeni, da je predpisani rok za vrnitev napotnice potekel v 8 dneh po prejemu poravnave, to je dne 3. 9. 2011 oz. 5. 9. 2011, glede na to, da je bila zadnji dan roka sobota, kar je tudi pravilno ugotovila tožena stranka. Ker je tožnik nagrado in stroške za opravljene odvetniške storitve priglasil dne 7. 9. 2011, torej prepozno, ga zadene izrecno predpisana sankcija, po kateri ni več upravičene do plačila opravljenih storitev.

V zvezi s tožnikovim navajanjem, da je odločitev v nasprotju z obstoječo sodno prakso, pri čemer se sklicuje na sodbo tega sodišča opr. št. U 510/2008 z dne 9. 12. 2008, pa sodišče odgovarja, da je bila navedena sodba izdana na podlagi določbe 40. člena ZBPP, kot je veljala do spremembe navedenega zakona, ki je bila objavljena v Uradnem listu RS, št. 23/2008. Po določbi 40. člena ZBPP, kot je veljala do 1. 9. 2008, je bil upravičenec dolžan vrniti napotnico po končani opravi storitev takoj, ko so bili k napotnici priloženi vsi stroškovniki in potrdila o oprostitvi plačila stroškov postopka. K napotnici so morali biti priloženi stroškovniki za opravljena dejanja pravne pomoči v izvirniku oz. je moralo biti priloženo originalno potrdilo sodišča oz. drugega organa ali osebe o oprostitvi plačila stroškov postopka. Upravičenec je bil dolžan vrniti napotnico v roku 8 dni od dneva, ko je bila napotnica popolna. Navedeno stališče v sodbi U 510/2008, na katero se sklicuje tožnik, se je nanašalo na razlago, kdaj je napotnica popolna ter ali navedeni rok, ki velja za upravičenca, velja tudi za odvetnika, če on vrača napotnico. Po spremembi določbe 40. člena ZBPP od 1. 9. 2008 dalje pa je obveznost vrnitve napotnice naložena izključno izvajalcu brezplačne pravne pomoči, ki pa jo je dolžan vrniti v roku 8 dni po opravljeni storitvi. Glede na spremenjeno pravno podlago torej v obravnavanem primeru ne gre za odstop od sodne prakse, zato je sodišče navedeni ugovor tožnika zavrnilo kot neutemeljen.

Po ugotovitvi, da je odločitev tožene stranke pravilna in zakonita, je sodišče tožbo tožnika kot neutemeljeno zavrnilo na podlagi določbe prvega odstavka 63. člena Zakona o upravnem sporu (ZUS-1). Zavrnitev tožbe se nanaša tudi na zavrnitev tožnikovega zahteva za povrnitev stroškov postopka, saj v skladu z določbo četrtega odstavka 25. člena ZUS-1 v primeru, ko sodišče tožbo zavrne, vsaka stranka trpi svoje stroške postopka.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.